На основу чл. 40. став 7. Закона о локалним изборима („Службени гласник РС”, бр. 129/07, 34/10 – одлука УС и 54/11), Изборна комисија општине Владичин Хан, на седници одржаној дана 30.03.2016. године, донела је

**Р Е Ш Е Њ Е**

 **УТВРЂУЈЕ СЕ** да Републиканска странка– Republikánus Párt, подносилац проглашене изборне листе Републиканска странка– Republikánus Párt Небојша Милошевић,има положај политичке странке националне мањине, у смислу чл. 40. став 6. и 7. Закона о локалним изборима, на изборима за одборнике Скупштине општине Владичин Хан, расписаним за 24.04.2016. године.

**О б р а з л о ж е њ е**

Изборна комисија општине Владичин Хан је 30.03.2016. године донела решење о проглашењу изборне листе Републиканска странка– Republikánus Párt Небојша Милошевић, коју је за одборнике Скупштине општине Владичин Хан на изборима расписаним за 24.04.2016. године поднела Републиканска странка– Republikánus Párt.

 Подносилац изборне листе је поступајући по закључку Изборне комисије општине Владичин Хан број 013-64/2016 од 27.03.2016. године благовремено и у складу са чланом 40. став 7. Закона о локалним изборима, приложио писмени предлог да му се утврди положај политичке странке националне мањине.

 Увидом у регистар политичких странака, који води Министарство државне управе и локалне самоуправе, Изборна комисија општине Владичин Хан је утврдила да је Републиканска странка– Republikánus Párt регистрована као политичка странка националне мањине. Разматрајући Статут и Програм политичке странке која је поднела изборну листу, Изборна комисија општине Владичин Хан је закључила да су активности подносиоца изборне листе усмерене пре свега ка представљању и заступању интереса припадника Мађарске националне мањине у заштити и побољшању њихових мањинских права, чиме су испуњени услови да му се, у складу са чланом 40. Став 7. Закона о локалним изборима, утврди положај политичке странке националне мањине.

 У складу са наведеним, Изборна комисија општине Владичин Хан, одлучила је као у диспозитиву овог решења.

 **Поука о правном средству:** Против овог решења може се поднети приговор Изборној комисији општине Владичин Хан у року од 24 часа од дана достављања решења.

 Број: 013-81/2016

 У Владичином Хану, 30.03.2016. године у 14:25 часова

**ИЗБОРНА КОМИСИЈА ОПШТИНЕ ВЛАДИЧИН ХАН**

**М.П.**

 **ЗАМЕНИК ПРЕДСЕДНИКА**

 **Слободан Момчиловић**